Boek: Lea lief apies – Grypdiewe en gevaar | Maroela Media
Lea se ma is 'n veearts en haar pa is 'n diereregteaktivis en joernalis. Om diere te red is in haar bloed.
Lea en haar klasmaats is op pad na 'n primaatskuiling om vir 'n paar dae as vrywilligers te werk. Sy kan nie wag nie, maar 'n paar van die seuns het heeltemal die verkeerde idee en dink sowaar die apies is troeteldiere!
Dan begin alles skeefloop: Iemand het 'n paar van die apies gesteel! En net toe Lea uitpluis wat met hulle gebeur het, begin die bos brand…
Cecilia Steyn is die trotse ma van twee pragtige seuns en woon in Orkney, Noordwes. Sy is op 9 September 1974 in Welkom in die Vrystaat gebore en is die jongste van drie kinders. Na skool het sy haar loopbaan begin in die kleinhandelapteekbedryf. Steyn skryf sedert 2017 heeltyds. Sy het reeds verskeie gewilde jeugboeke die lig laat sien, wat onder meer die Tienerharte- en PresiesAnders-reeks, waarvoor sy elk 'n ATKV-Woordveertjie gewen het, insluit.